CELEX: 62014CN0029
Language: hr
Date: 2014-01-21 00:00:00
Title: Predmet C-29/14: Tužba podnesena 21. siječnja 2014. — Europska komisija protiv Republike Poljske

22.3.2014   
            
            
               HR
            
            
               Službeni list Europske unije
            
            
               C 85/17
            
         Tužba podnesena 21. siječnja 2014. — Europska komisija protiv Republike Poljske
   (Predmet C-29/14)
   2014/C 85/32
   Jezik postupka: poljski
   
      Stranke
   
   
      Tužitelj: Europska komisija (zastupnici: C. Gheorghiu i M. Owsiany-Hornung, agenti)
   
      Tuženik: Republika Poljska
   
      Tužbeni zahtjev
   
   Komisija zahtijeva da Sud:
   
               —
            
            
               utvrdi da je Poljska povrijedila obveze koje ima na temelju članka 31. Direktive 2004/23/EZ Europskog parlamenta i Vijeća od 31. ožujka 2004. o utvrđivanju standarda kvalitete i sigurnosti za postupke darivanja, prikupljanja, testiranja, obrade, čuvanja, skladištenja i distribucije tkiva i stanica (1), članka 3. točke (b), članka 4. stavka 2. i članka 7. te Priloga III. Direktivi Komisije 2006/17/EZ od 8. veljače 2006. o provedbi Direktive 2004/23/EZ Europskoga parlamenta i Vijeća o određenim tehničkim zahtjevima kod darivanja, pribavljanja i testiranja tkiva i stanica ljudskog podrijetla [neslužbeni prijevod] (2) i članka 11. Direktive Komisije 2006/86/EZ od 24. listopada 2006. o provedbi Direktive 2004/23/EZ Europskog parlamenta i Vijeća s obzirom na zahtjeve za sljedivost, prijavu ozbiljnih štetnih reakcija i događaja te određene tehničke zahtjeve za označivanje, obradu, čuvanje, skladištenje i distribuciju ljudskih tkiva i stanica (3), izuzevši reproduktivne stanice i tkivo embrija i fetusa iz područja primjene odredbi nacionalnog prava za prijenos tih direktiva;
            
         
               —
            
            
               naloži Republici Poljskoj snošenje troškova postupka.
            
         
      Tužbeni razlozi i glavni argumenti
   
   Prijenos direktiva 2004/23, 2006/17 i 2006/86 od strane Poljske u poljsko pravo je nepotpun s obzirom na to da područje primjene Zakona od 1. srpnja 2005. o prikupljanju, skladištenju i transplantaciji stanica, tkiva i organa, kojim su te direktive prenesene u poljsko pravo, te propisi za provedbu tog zakona ne obuhvaćaju reproduktivne stanice i tkivo embrija i fetusa.
   Slijedom toga, poljsko pravo ne sadrži odredbe za prijenos direktiva 2004/23 i 2006/86 s obzirom na to da se te direktive odnose na reproduktivne stanice i tkivo embrija i fetusa.
   Također nisu prenesene odredbe Direktive 2006/17 koje se odnose na reproduktivne stanice, to jest članak 3. točka (b) i članak 4. stavak 2. te Prilog III.
   U postupku koji je prethodio sudskom postupku, Republika Poljska je, iako potvrdivši da nema odgovarajućih odredbi u nacionalnom pravu, naglasila sljedeće: „U kontekstu reproduktivnih stanica i tkiva embrija i fetusa, odredbe direktiva su u velikoj mjeri primijenjene u svakodnevnoj kliničkoj praksi — one su prenesene na razini stručnjaka…”
   Komisija smatra da sporne odredbe moraju biti prenesene u potpunosti putem zakonski obvezujućih mjera.
   
      (1)  SL 2004 L 102, str. 48. (SL, posebno izdanje na hrvatskom jeziku, poglavlje 15., svezak 14., str. 31.).
   
      (2)  SL 2006 L 38, str. 40.
   
      (3)  SL 2006 L 294, str. 32., (SL, posebno izdanje na hrvatskom jeziku, poglavlje 15., svezak 15., str. 31.).